**Ministru kabineta noteikumu projekta “Grozījumi Ministru kabineta 2014. gada 30. septembra noteikumos Nr. 576 “Būvniecības valsts kontroles biroja nolikums”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2014. gada 30. septembra noteikumos Nr. 576 “Būvniecības valsts kontroles biroja nolikums” (turpmāk – noteikumu projekts) paredz precizēt Ministru kabineta 2014. gada 30. septembra noteikumos Nr. 576 “Būvniecības valsts kontroles biroja nolikums” (turpmāk – MK noteikumi Nr. 576) noteikto Būvniecības valsts kontroles birojam (turpmāk – BVKB) darbības mērķi, funkcijas un uzdevumus, pamatojoties uz Ministru kabineta 2019. gada 16. jūlija sēdes protokola Nr. 33 88. § “Informatīvais ziņojums “Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām”” (turpmāk – informatīvais ziņojums) 3. punktu, saskaņā ar kuru Ekonomikas ministrijai ir uzdots izstrādāt un ekonomikas ministram noteiktā kārtībā iesniegt izskatīšanai Ministru kabinetā tiesību aktu projektus par grozījumiem normatīvajos aktos attiecībā uz enerģētikas politikas īstenošanas funkciju un uzdevumu nodošanu BVKB. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar informatīvā ziņojuma 3. punktu Ekonomikas ministrijai ir uzdots izstrādāt un ekonomikas ministram noteiktā kārtībā iesniegt izskatīšanai Ministru kabinetā tiesību aktu projektus par grozījumiem normatīvajos aktos attiecībā uz enerģētikas politikas īstenošanas funkciju un uzdevumu nodošanu BVKB. |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši informatīvajā ziņojumā norādītajam, veicot izvērtējumu par šā brīža enerģētikas politikas īstenošanas kapacitātes un efektivitātes iespējām Ekonomikas ministrijā un tiem esošajiem un jaunajiem pienākumiem, kas izriet no ES normatīvo aktu pilnīgas ieviešanas, īstenošanas un uzraudzības, tika secināts, ka šobrīd Ekonomikas ministrijas kompetencē ir vairākas īstenošanas funkcijas un uzdevumi, kuru izpildei nav pieejama kapacitāte, līdz ar to tās tiek veiktas samazinātā apjomā, tajā skaitā attiecībā uz obligātā iepirkuma mehānisma uzraudzību. Tāpat secināts, ka vairākas funkcijas un uzdevumi, ko Ekonomikas ministrija veic, nebūtu tipiski jāveic ministrijai. Secināts arī, ka vairākas funkcijas un uzdevumi ir jāsāk īstenot pēc iespējas ātrāk vai jāturpina veikt daudz lielākā kapacitātē un apjomā, lai nepieļautu situāciju, ka Eiropas Komisija nosaka Latvijas Republikai soda sankcijas ES normatīvo aktu neieviešanas un neizpildes gadījumā, piemēram, attiecībā uz transporta enerģijas nosacījumiem un energoefektivitātes uzlabošanas pienākumu veikšanas uzraudzību. Informatīvajā ziņojumā iekļautais risinājums paredz šobrīd Ekonomikas ministrijai noteiktās enerģētikas politikas īstenošanas funkcijas un uzdevumus nodot BVKB. Līdz ar to, ir veikti attiecīgi grozījumi normatīvajos aktos enerģētikas jomā, kas ar 2020. gada 1. janvāri stājas spēkā.Ievērojot iepriekš minēto, jāveic grozījumi arī MK noteikumos Nr. 576. Attiecīgi noteikumu projekts paredz precizēt MK noteikumos Nr. 576 noteikto BVKB valsts pārvaldes padotības formu (noteikumu projekta 1.1. apakšpunkts), darbības mērķi (noteikumu projekta 1.2. apakšpunkts), funkcijas un uzdevumus (noteikumu projekta 1.3. un 1.4. apakšpunkts), tiesības (noteikumu projekta 1.5. apakšpunkts), tostarp paredz novērst normatīvo aktu dublējošas normas MK noteikumos Nr. 576.Birojam normatīvajos aktos noteikto funkciju un uzdevumu tvērums ir plašs un šie uzdevumi ir detalizēti noteikti normatīvajos aktos būvniecības un enerģētikas jomā, tādējādi, izvairoties no nepamatotas attiecīgajos normatīvajos aktos ietvertās BVKB funkciju un uzdevumu detalizētas atkārtošanas un dublēšanas noteikumu projektā. Līdz ar to, noteikumu projektā ietvertas atsauces uz noteiktiem normatīvajiem aktiem, kuros noteiktas BVKB funkcijas un uzdevumi.Valsts pārvaldes padotība Ministru kabinetam tiek realizēta divās pamatformās: pakļautība (pakļautība nozīmē augstākas iestādes vai amatpersonas tiesības dot rīkojumu zemākai iestādei vai amatpersonai, kā arī atcelt zemākas iestādes vai amatpersonas lēmumu) vai pārraudzība (augstākas iestādes vai amatpersonas tiesības pārbaudīt zemākas iestādes vai amatpersonas lēmuma tiesiskumu un atcelt prettiesisku lēmumu, kā arī prettiesiskas bezdarbības gadījumā dot rīkojumu pieņemt lēmumu). Nosakot BVKB institucionālās padotības formu – pārraudzība, ir izvērtēts BVKB nodoto valsts pārvaldes funkciju vai uzdevumu raksturs, to pildīšanas efektivitāte, tiesiskuma un demokrātiskās kontroles nodrošināšanas apsvērumi. BVKB institucionālās padotības forma – pārraudzība noteikta, balstoties uz tā veicamajām funkcijām un uzdevumiem. Ņemot vērā to, ka projekts paredz BVKB papildus esošajām autonomi veicamajām funkcijām un uzdevumiem (piemēram, veikt būvdarbu valsts kontroli; publisku ēku ekspluatācijas uzraudzību) ar 2020. gada 1. janvāri veikt arī autonomas funkcijas un uzdevumus enerģētikas politikas īstenošanā, piemēram, veikt centrālās krājumu uzturēšanas struktūras funkcijas un uzdevumus (Enerģētikas likuma 72.1 un 72.4 pants) Ministru kabineta noteiktajos licenču laukumos, Ministru kabineta noteiktajā kārtībā izsniegt ogļūdeņražu meklēšanas, izpētes un ieguves licences, kā arī veikt ogļūdeņražu meklēšanas, izpētes un ieguves administratīvo pārraudzību (likuma par “Zemes dzīlēm” 4. panta ceturtā daļa), administrēt elektroenerģijas ražošanai piešķirtā valsts atbalsta izlietošanas uzraudzības nodevu (Elektroenerģijas tirgus likuma 31.1 panta piektā daļa), administrēt energoefektivitātes pienākumu shēmu (Energoefektivitātes likuma 6. panta trešā daļa), nodrošināt energoefektivitātes monitoringu, uzturēt energoefektivitātes monitoringa sistēmu un uzskaitīt enerģijas ietaupījumu (Energoefektivitātes likuma 15.panta pirmā daļa), ir pamatota Birojam noteiktā padotības forma – pārraudzība.Ievērojot iepriekš minēto, tiek precizēts MK noteikumu Nr. 576 1. punkts, nosakot, ka BVKB ir ekonomikas ministra pārraudzībā esoša tiešās pārvaldes iestāde, un ekonomikas ministrs BVKB pārraudzību īsteno ar Ekonomikas ministrijas starpniecību.Detalizētāks BVKB nododamo funkciju un uzdevumu izklāsts:* **Valsts atbalsta mehānisma elektroenerģijas ražošanai no atjaunojamiem energoresursiem vai koģenerācijā nosacījumu izpildes uzraudzība un kontrole**
	+ - * Elektroenerģijas tirgus likums, Ministru kabineta 2010. gada 16. marta noteikumi Nr. 262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”, Ministru kabineta 2009. gada 10. marta noteikumi Nr. 221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” (turpmāk – MK noteikumi Nr. 221) nosaka, ka komersanti, kuri elektroenerģiju ražo vai plāno ražot no atjaunojamiem energoresursiem elektrostacijā Latvijas Republikas teritorijā, kā arī attiecīgie komersanti, kas atbilsti MK noteikumos Nr. 221 noteiktajiem kritērijiem, varēja kvalificēties tiesībām pārdot saražoto elektroenerģiju obligātā iepirkuma ietvaros vai atbilstošā gadījumā saņemt garantēto maksu par koģenerācijas elektrostacijā uzstādīto elektrisko jaudu. Šobrīd komersantiem vairs nav iespējas iegūt tiesības pārdot saražoto elektroenerģiju obligātā iepirkuma ietvaros vai saņemt garantēto maksu, tomēr, ņemot vērā, ka daļa komersantu ir ieguvuši obligātā iepirkuma tiesības līdz pat 20 gadiem, aktualitāti vēl ilgstoši saglabās šādu komersantu uzraudzība.

Saskaņā ar Grozījumiem Elektroenerģijas tirgus likumā, kas stāsies spēkā 2020. gada 1. janvārī, lai nodrošinātu efektīvu piešķirtā valsts atbalsta izlietošanas uzraudzību, tiek noteikta jauna nodeva – elektroenerģijas ražošanai piešķirtā valsts atbalsta izlietošanas uzraudzības nodevu, kas tiks piemērota elektroenerģijas ražotājiem, kuri pārdod elektroenerģiju obligātā iepirkuma ietvaros vai kuri saņem maksu par koģenerācijas stacijā uzstādīto elektrisko jaudu.* **Valsts atbalsta energoietilpīgiem apstrādes rūpniecības uzņēmumiem administrēšana**

Saskaņā ar Elektroenerģijas tirgus likumu un Ministru kabineta 2015. gada 14. jūlija noteikumiem Nr. 395 “Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam”.* **Aizsargātā lietotāja tirdzniecības pakalpojuma sniegšanas nodrošinājums**

Saskaņā ar Elektroenerģijas tirgus likuma 1. pantu aizsargātā lietotāja tirdzniecības pakalpojums (turpmāk – Pakalpojums) ir elektroenerģijas tirdzniecība aizsargātajam lietotājam, kas ir trūcīga vai maznodrošināta ģimene (persona), daudzbērnu ģimene vai ģimene (persona), kuras aprūpē ir bērns ar invaliditāti, vai persona ar I invaliditātes grupu, kura izlieto elektroenerģiju savā mājsaimniecībā pašas vajadzībām (galapatēriņam).Kārtību, kādā norit Pakalpojuma saņemšana un kompensēšana Pakalpojuma sniedzējam, nosaka Ministru kabineta 2016. gada 12. jūlija noteikumi Nr. 459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība”.* **Energoefektivitātes jautājumu administrēšana**

Zemāk minēto energoefektivitātes jautājumu administrēšanas funkcijas izriet no Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk – Direktīvas 2012/27/ES), un attiecīgi paredzēts Energoefektivitātes likumā un deleģētajos Ministru kabineta noteikumos. Tomēr jau šobrīd ir zināms, ka energoefektivitātes jautājumu administrēšanas funkciju un uzdevumu apjoms palielināsies sakarā ar 2018. gada 11. decembra grozījumiem Direktīvā 2012/27/ES:* + - * Energoefektivitātes pienākumu shēmas administrēšana;
			* Energopārvaldības ieviešanas pienākumu izpildes uzraudzība valsts iestādēs un pašvaldībās;
			* Lielo enerģijas patērētāju un lielo uzņēmumu; saraksta sastādīšana, obligāto energoauditu un energopārvaldības pienākumu izpildes kontrole un ziņojumu par veiktajiem pasākumiem apkopošana;
			* Brīvprātīgo vienošanos pārraudzība;
			* Energoefektivitātes nodevas administrēšana;
			* Energoefektivitātes mērķu sasniegšanas monitorings;
			* Energoefektivitātes pakalpojumu sniedzēju reģistra uzturēšana;
			* Energoauditoru iesniegto pārskatu administrēšana.
* **Transporta enerģijas nosacījumu izpildes uzraudzība un** **kontrole**

Transporta enerģijas nosacījumi izriet no divām ES direktīvām:* Eiropas Parlamenta un Padomes 2009. gada 23. aprīļa direktīva Nr. 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK;
* Eiropas Parlamenta un Padomes 1998. gada 13. oktobra direktīva Nr. 98/70/EK, kas attiecas uz benzīna un dīzeļdegvielu kvalitāti un ar ko groza Padomes Direktīvu 93/12/EEK (turpmāk – Direktīva 98/70/EK).

Transporta enerģijas nosacījumu izpildes uzraudzības un kontroles nosacījumi ir izsakāmi nozaru normatīvajos aktos – Transporta enerģijas likumā un tam pakārtotajos Ministru kabineta noteikumos.*Degvielas tirgus uzraudzība, degvielas kvalitātes monitorings un ziņošana*Direktīvas 98/70/EK 8. pants paredz, ka visām ES dalībvalstīm ir jāizveido degvielas kvalitātes uzraudzības sistēmas saskaņā ar attiecīgo Eiropas standartu prasībām. Alternatīvas degvielas kvalitātes uzraudzības sistēmas var būt pieļaujamas tikai ar nosacījumu, ka tās nodrošina līdzvērtīgas uzticamības rezultātus. Vienlaikus Direktīvas 98/70/EK 8. pants paredz, ka katru gadu līdz 31. augustam dalībvalstis Eiropas Komisijā iesniedz valsts degvielas kvalitātes ziņojumu par iepriekšējo kalendāro gadu.Degvielas tirgus uzraudzību veic saskaņā ar Ministru kabineta 2000. gada 26. septembra noteikumiem Nr. 332 “Noteikumi par benzīna un dīzeļdegvielas atbilstības novērtēšanu”.*Vispārīgās ziņošanas kārtība*2018. gada 11. decembra Ministru kabineta sēdē atkārtoti[[1]](#footnote-1) tika apstiprināts likumprojekts “Transporta enerģijas likums”, kas tika iesniegts Latvijas Republikas Saeimā 2018. gada 19. decembrī[[2]](#footnote-2). Ar Likumprojektu tiek plānots noteikt vispārīgās ziņošanas kārtību attiecībā uz visiem transporta enerģijai piemērotajiem nosacījumiem. Ar šo kārtību tiks noteikts, ka degvielas piegādātājs vienā ziņojumā iesniedz kompetentajai iestādei gada pārskatu – informāciju un datus, kurā iekļauj šādu informāciju:* + - * Galapatēriņam transportā piegādātais transporta enerģijas – degviela, biodegviela, elektroenerģija, apjoms;
			* Galapatēriņam transportā piegādātās degvielas izcelsme;
			* Piegādātās biodegvielas apjoms un tā atbilstība noteiktiem ilgtspējas kritērijiem;
			* Galapatēriņam transportā nodotais atjaunojamo energoresursu apjoms;
			* Līdz 2021. gadam – galapatēriņam transportā piegādātās transporta enerģijas aprites cikla SEG emisiju intensitātes apjoms.

Šobrīd nav noteikta kompetentā iestāde, kurai iepriekšminētā informācija un dati tiek iesniegti (izņemot galapatēriņam transportā piegādātās transporta enerģijas aprites cikla SEG emisiju intensitātes apjomu, kas tiek ziņots arī Valsts vides dienestam).Ir paredzēts, ka minētā kompetentā iestāde izvērtēs degvielas piegādātāja iesniegto gada pārskatu un arī izvērtēs degvielas piegādātājam noteikto obligātā pienākuma saistību izpildi. Savukārt, ja minētās saistības netiks izpildītas, tad kompetentajai iestādei būs jāpiemēro attiecīgais maksājums par saistību nepildīšanu. Minētajai kompetentajai iestādei būs arī jāuzsāk administratīvā pārkāpuma process gadījumos, ja gada pārskats netiek iesniegts un būs jānodrošina, ka šis gada pārskats tiek iesniegts.* **Centrālās krājumu uzturēšanas struktūras funkcijas**

Latvijas Republika uztur valsts naftas produktu drošības rezerves saskaņā ar Padomes 2009. gada 14. septembra Direktīvas 2009/119/EK, ar ko dalībvalstīm uzliek pienākumu uzturēt jēlnaftas un/vai naftas produktu obligātas rezerves prasībām (turpmāk – Direktīva 2009/119/EK), t.i. dalībvalstis Eiropas Kopienas teritorijā pastāvīgi uztur naftas krājumu apjomu, kas atbilst vismaz dienas vidējā tīrā importa daudzumiem 90 dienām vai arī dienas vidējam iekšzemes patēriņam 61 dienai atkarībā no tā, kurš no abiem daudzumiem ir lielāks. Centrālā krājumu uzturēšanas struktūra (turpmāk – CKUS) ir valsts kompetentā iestāde, kas īsteno Direktīvas 2009/119/EK nosacījumus. Enerģētikas likuma 72. un [72. pants](https://likumi.lv/ta/id/49833-energetikas-likums#p72.3) nosaka CKUS funkcijas:* iegādāties drošības rezervju pakalpojumu valsts naftas produktu rezervju izveidei noteiktā apjomā, lai enerģētiskās krīzes periodos tiktu nodrošināta apgāde ar naftas produktiem, ievērojot Enerģētikas likuma un publisko iepirkumu jomu regulējošos normatīvajos aktos minētās prasības;
* administrēt augstāk minēto pakalpojumu;
* administrēt valsts nodevu par drošības rezervju uzturēšanu.

Ministru kabineta 2011. gada 12. aprīļa noteikumu Nr. 286 “Kārtība, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā” (turpmāk – MK noteikumi Nr. 286) nosaka kārtību, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā, lai enerģētiskās krīzes periodos tiktu nodrošināta apgāde ar naftas produktiem.Enerģētikas likumā ir noteikts, ka attiecīgie komersanti maksā valsts nodevu par naftas produktu drošības rezervju uzturēšanu par kopējo naftas produktu drošības rezervju apjomu, kas atbilst tīrā importa dienas vidējam daudzumam 90 dienām iepriekšējā kalendāra gadā. Nodevu aprēķina saskaņā ar MK noteikumos Nr. 286 noteikto kārtību.* **Ogļūdeņražu meklēšanas, ogļūdeņražu izpētes un ieguves licenču administrēšana un ogļūdeņražu meklēšanas, izpētes un ieguves licences laukumu noteikšana**

Saskaņā ar Grozījumiem likumā “Par zemes dzīlēm”, kas stāsies spēkā 2020. gada 1. janvārī, paredzēts, ka Ministru kabinets nosaka ogļūdeņražu licenču laukumus, prasības un kārtību, kādā BVKB izsniedz ogļūdeņražu meklēšanas, izpētes un ieguves licences, kā arī veic ogļūdeņražu meklēšanas, izpētes un ieguves kontroli. (Ministru kabineta 2015. gada 22. decembra noteikumos Nr. 805 “Noteikumi par ogļūdeņražu meklēšanu, izpēti un ieguvi”).Grozījumi stājas spēkā 2020. gada 1. janvārī. Saskaņā ar informatīvajā ziņojumā, kā arī Grozījumos Energoefektivitātes likumā, Grozījumos Enerģētikas likumā, Grozījumos likumā “Par zemes dzīlēm”, Grozījumos Elektroenerģijas tirgus likumā, kas stāsies spēkā 2020. gada 1. janvārī, norādīto enerģētikas politikas īstenošanas funkciju un uzdevumu nodošana BVKB ir noteikta ar 2020. gada 1. janvāri (noteikumu projekta 2. punkts). |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ekonomikas ministrija, BVKB |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam prognozējama pozitīva ietekme uz tautsaimniecību. Līdz ar enerģētikas politikas īstenošanas funkciju un uzdevumu, tostarp attiecībā uz obligātā iepirkuma mehānisma uzraudzību, nodošanu BVKB, tiks centralizētas enerģētikas politikas īstenošanas atbalsta funkcijas un apvienotas saistītās funkcijas, padarot efektīvāku šo funkciju īstenošanu un valsts pārvaldi kopumā. Tiesiskais regulējums radīs priekšnoteikumus, lai īstenotu obligātā iepirkuma komponentes problemātikas risināšanai piedāvātos pasākumus, kas lielā mērā saistīti ar efektīvu valsts atbalsta sistēmas uzraudzību. Tiesiskais regulējums palielina administratīvo slogu BVKB. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nepieciešami grozījumi tālāk minētajos normatīvajos aktos, kuros noteikts MK noteikumos Nr. 576 definēto funkciju un uzdevumu regulējums.**Saistītie tiesību akti*** + - * Ministru kabineta 2015. gada 14. jūlija noteikumi Nr. 395 “Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam” (VSS-928, 19.09.2019., prot. Nr. 35 11.§);
			* Ministru kabineta 2010. gada 16. marta noteikumi Nr. 262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” (VSS-929, 19.09.2019., prot. Nr. 35 12.§);
			* Ministru kabineta 2009. gada 10. marta noteikumi Nr. 221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” (VSS-930, 19.09.2019., prot. Nr. 35 13.§);
			* Ministru kabineta 2011. gada 12. aprīļa noteikumi Nr. 286 “Kārtība, kādā komersanti nodrošina un sniedz drošības rezervju pakalpojumu valsts naftas produktu (degvielas) drošības rezervju izveidei noteiktā apjomā” (VSS-931, 19.09.2019., prot. Nr. 35 14.§);
			* Ministru kabineta 2011. gada 14. jūnija noteikumi Nr. 450 “Noteikumi par valsts naftas produktu rezervju apmēru, apmēru, kādā maksājama valsts nodeva par drošības rezervju uzturēšanu, kā arī tās aprēķināšanas, maksāšanas un administrēšanas kārtību” (VSS-932, 19.09.2019., prot. Nr. 35 15.§);
			* Ministru kabineta 2015. gada 22. decembra noteikumi Nr. 805 “Noteikumi par ogļūdeņražu meklēšanu, izpēti un ieguvi” (VSS-933, 19.09.2019., prot. Nr. 35 16.§);
			* Ministru kabineta 2000. gada 26. septembra noteikumi Nr. 332 “Noteikumi par benzīna un dīzeļdegvielas atbilstības novērtēšanu” (VSS-1024, 10.10.2019., prot. Nr. 38 5.§);
			* Ministru kabineta 2005. gada 18. oktobra noteikumi Nr. 772 “Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību” (VSS-934, 19.09.2019., prot. Nr. 35 17.§);
			* Ministru kabineta 2002. gada 28. maija noteikumi Nr. 218 “Noteikumi par enerģētikas informācijas sistēmu” (VSS-935, 19.09.2019., prot. Nr. 35 18.§);
			* Ministru kabineta 2010. gada 16. marta noteikumi Nr. 248 “Kārtība, kādā komersanti sniedz informāciju par degvielas mazumtirdzniecības cenām” (VSS-936, 19.09.2019., prot. Nr. 35 19.§);
			* Ministru kabineta 2011. gada 19. aprīļa noteikumi Nr. 312 “Enerģijas lietotāju apgādes un kurināmā pārdošanas kārtība izsludinātas enerģētiskās krīzes laikā un valsts apdraudējuma gadījumā” (VSS-937, 19.09.2019., prot. Nr. 35 20.§);
			* Ministru kabineta 2016. gada 12. jūlija noteikumi Nr. 459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība” (VSS-939, 19.09.2019., prot. Nr. 35 22.§);
			* Ministru kabineta 2016. gada 11. oktobra noteikumi Nr. 668 “Energoefektivitātes monitoringa un piemērojamā energopārvaldības sistēmas standarta noteikumi” (VSS-922, 19.09.2019., prot. Nr. 35 5.§);
			* Ministru kabineta 2017. gada 25. aprīļa noteikumi Nr. 226 “Energoefektivitātes pienākuma shēmas noteikumi” (VSS-923, 19.09.2019., prot. Nr. 35 6.§);
			* Ministru kabineta 2016. gada 11. oktobra noteikumi Nr. 669 “Kārtība, kādā noslēdz un pārrauga brīvprātīgu vienošanos par energoefektivitātes uzlabošanu” (VSS-924, 19.09.2019., prot. Nr. 35 7.§);
			* Ministru kabineta 2017. gada 11. aprīļa noteikumi Nr. 202 “Noteikumi par energoefektivitātes nodevas apmēru un tās aprēķināšanas, piemērošanas, maksāšanas un kontroles kārtību” (VSS-925, 19.09.2019., prot. Nr. 35 8.§);
			* Ministru kabineta 2016. gada 26. jūlija noteikumi Nr. 487 “Uzņēmumu energoaudita noteikumi” (VSS-926, 19.09.2019., prot. Nr. 35 9.§);;
			* Ministru kabineta 2017. gada 25. aprīļa noteikumi Nr. 221 “Noteikumi par kārtību, kādā tiek veiktas iemaksas energoefektivitātes fondos, un to apmēru, kā arī energoefektivitātes fonda līdzekļu izmantošanu” (VSS-938, 19.09.2019., prot. Nr. 35 21.§).
 |
| 2. | Atbildīgā institūcija | Ekonomikas ministrija |
| 3. | Cita informācija | 2020.gada 1.janvārī stājas spēkā grozījumi šādos likumos:* + - * Grozījumi Energoefektivitātes likumā;
			* Grozījumi Enerģētikas likumā;
			* Grozījumi likumā Par zemes dzīlēm;
			* Grozījumi Elektroenerģijas tirgus likumā.

Lai precizētu BVKB nosaukumu un darbības jomu, tādejādi novēršot potenciāli maldinošu priekšstatu par iestādes darbības jomu, Ekonomikas ministrija papildus plāno veikt grozījumus Būvniecības likumā un ar to saistītajos Ministru kabineta noteikumos. Grozījumus plānots veikt 2020. gadā. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts paredz enerģētikas politikas administrēšanas funkciju nodošanu no Ekonomikas ministrijas BVKB. Par plānotajām izmaiņām sabiedrība ir informēta ar Ministru kabinetā apstiprināto informatīvo ziņojumu, tādēļ sabiedrības līdzdalības un komunikācijas aktivitātes par noteikumu projektu kopumu kā tādu netiek plānotas. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, BVKB |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts paredz enerģētikas politikas administrēšanas funkciju nodošanu BVKB, tādējādi efektivizējot valsts pārvaldi, centralizējot atbalsta funkcijas un apvienojot saistītās funkcijas. Noteikumu projekts neparedz jaunu institūciju izveidi vai esošu institūciju likvidāciju. |
| 3. | Cita informācija | BVKB nepieciešamais finansējums enerģētikas politikas administrēšanas funkciju īstenošanai tiks nodrošināts likumprojektā “Par valsts budžetu 2020. gadam” un likumprojektā “Par vidēja termiņa budžeta ietvaru 2020., 2021. un 2022. gadam” Ekonomikas ministrijas jaunajā apakšprogrammā 29.06.00 “Enerģētikas jautājumu administrēšana” un apakšprogrammā 29.01.00 “Naftas produktu rezervju uzturēšana” paredzētā finansējuma ietvaros. |

Ekonomikas ministrs R.Nemiro

Vīza:

Valsts sekretārs Ē.Eglītis

L.Mičule, 67013030

Liga.Micule@em.gov.lv

1. Saeima 12.sasaukumā šo likumprojektu neizskatīja 1.lasījumā [↑](#footnote-ref-1)
2. https://titania.saeima.lv/LIVS13/saeimalivs13.nsf/webAll?SearchView&Query=([NumberTxt]=177/Lp13)&SearchMax=0&SearchOrder=4&so=1 [↑](#footnote-ref-2)